दिल्ली हाईकोर्ट धमाके में मृतकों की संख्या 15 हुई  
दिल्ली हाईकोर्ट के बाहर हुए विस्फोट में घायल एक और व्यक्ति की शनिवार को मृत्यु हो जाने से इस घटना में मृतकों की संख्या बढ़कर 15 हो गई है।
दिल्ली हाईकोर्ट के बाहर हुए विस्फोट में घायल एक और व्यक्ति की शनिवार को मृत्यु हो जाने से इस घटना में मृतकों की संख्या बढ़कर 15 हो गई है। चिकित्सकों ने बताया कि 58 वर्षीय रतन लाल की राम मनोहर लोहिया अस्पताल में सुबह आठ बजकर 20 मिनट पर मौत हो गई।  उनकी हालत गंभीर बनी हुई थी और उनके दोनों ही पांव काटने पड़ गए थे। उनके परिवार में उनकी पत्नी, तीन बेटियां और एक बेटा है। चिकित्सकों ने बताया, कल, उन्होंने अपनी पत्नी और बेटे से मिलने की इच्छा जताई थी और हम इसके लिए राजी हो गए थे।  विस्फोट में घायल 24 लोगों का शहर के विभिन्न अस्पतालों में इलाज चल रहा है। इनमें से 11 आरएमएल में, पांच एम्स में, चार सफदरजंग में, मैक्स में दो तथा मूलचंद और एलएनजेपी में एक-एक व्यक्ति भर्ती है। गौरतलब है कि अदालत के गेट नम्बर पांच के बाहर हुए विस्फोट में 70 लोग घायल हो गए थे।